
V e n d i m
Nr. 28, datë 21.2.2002

“Në emër të republikës së Shqipërisë”

Gjykata Kushtetuese e Republikës së Shqipërisë, e përbërë nga:

Fehmi Abdiu		Kryetar i Gjykatës Kushtetuese
Zija Vuci,		Anëtar i  	""
Gjergj Sauli		Anëtar i  	""
Alfred Karamuço	Anëtar i  	""
Kristofor Peçi		Anëtar i  	""
Tefta Zaka		Anëtare e  	""
Petrit Plloçi		Anëtar i  	""
Sokol Sadushi		Anëtar i  	""
Kujtim Puto		Anëtar i  	""

me sekretare Arbenka Lalica, në datën  21.2.2002, në seancë plenare, mbi bazën e dokumenteve të paraqitura, mori në shqyrtim çështjen nr.46 Akti që i përket:

Kërkues: Një grup prej 29 deputetësh të Kuvendit të Shqipërisë.
Subjekt i interesuar:
1. Kuvendi i Shqipërisë
2. Këshilli i Ministrave

Objekti: Interpretimi i neneve 96 e 97 të Kushtetutës të Republikës së Shqipërisë, si dhe pezullimi i procedurave të shqyrtimit për miratim të Kryeministrit, të programit politik të Këshillit të Ministrave dhe të përbërjes së tij.

Baza ligjore: Nenet 134/1-c dhe 124/1 të Kushtetutës së Republikës së Shqipërisë.
Një grup prej jo më pak se 1/5 e deputetëve të Kuvendit të Shqipërisë kanë paraqitur për shqyrtim kërkesën me objekt: "Interpretimi i neneve 96 e 97 të Kushtetutës, si dhe pezullimi i procedurave të shqyrtimit për miratimin e Kryeministrit, të programit politik të Këshillit të Ministrave dhe të përbërjes së tij".

Gjykata Kushtetuese,

pasi shqyrtoi çështjen mbi bazën e dokumenteve të paraqitura, në bazë të neneve 124, 132 e 143/1- c të Kushtetutës, si dhe neneve 45, 71, 72 e 79 të ligjit nr. 8577, datë 10.2.2000 "Për organizimin dhe funksionimin e Gjykatës Kushtetuese të Republikës së Shqipërisë", njëzëri,

V e n d o s i:

Interpretimin e neneve 96 e 97 të Kushtetutës së Republikës së Shqipërisë, në këtë mënyrë:
- Kryeministri i emëruar nga Presidenti i Republikës miratohet në Kuvend njëherësh me programin politik dhe me përbërjen e Këshillit të Ministrave.
- Hiqet masa e pezullimit të procedurave të shqyrtimit për miratim nga Kuvendi të Kryeministrit, të programit politik të Këshillit të Ministrave dhe të përbërjes së tij, e vendosur me vendim të Mbledhjes së Gjyqtarëve të Gjykatës Kushtetuese datë 20.2.2002.
Ky vendim është përfundimtar, i formës së prerë dhe ka fuqi prapavepruese.


